Il-Ministru għall-Iżvilupp Sostenibbli, l-Ambjent u Tibdil fil-Klima Leo Brincat qal li għalkemm hemm ħafna li jixtiequ jaraw l-industrija tal-kostruzzjoni titwaqqaf ħesrem u tinqered, dan la jagħmel sens mill-aspett ekonomiku u lanqas minn dak ambjentali dment li jopera b’mod verament sostenibbli. Waqt żjara lill-kumpanija QP Management li hija sussidjarja tal-Grupp Corinthia, huwa qal li wieħed japprezza il-fatt li hekk kif il-kumpanija QP Management kibret tul is-snin f’Malta u lill hinn minnha hekk kif infirxet il-lista ta’ proġetti ta’ żvilupp tal-Corinthia Group, li minnu ħarġet din l-istess kumpanija QPM, dejjem tat importanza xierqa lill-valuri u prinċipji ambjentali u ta’ żvilupp sostenibbli fil-ħidma globali u lokali tagħha, flimkien mal-użu sostenibbli tar-riżorsi u t- teknoloġiji li jħarsu l-effiċjenza- fl-użu tal-enerġija. Il-Ministru Brincat tenna li anki l-Unjoni Ewropea nnifisha tagħraf dan, tant li tul l-aħħar xhur ħarġet bi strateġija dwar kif tista’ saħansitra tissaħħaħ il-kompetittività sostenibbli ta’ dan is-settur. Filwaqt li l-Unjoni Ewropea tagħraf ir-rwol importanti li s-settur tal-kostruzzjoni għandu fl-ekonomija Ewropea billi jiġġenera xi 10 fil-mija tal-ġid nazzjonali u jipprovdi xi 20 miljun impjieg, wieħed jeħtieġ li jara li dan jiżviluppa  b’mod sostenibbli ħalli ma jkollu ebda effett negattiv fuq l-ispazji miftuħa u jew il-kwalità tal-ħajja taċ-ċittadini. Dment li l-qasam tal-kostruzzjoni jiġi indirizzat bil-għaqal u bil-galbu, dan jista’ saħansitra jgħin fl-adattazzjoni għall-gassijiet serra, fl-użu aktar effiċjenti tal-enerġija, kif ukoll billi jipprovdi binijiet ta’ kwalità superjuri għal dawk tal-imgħoddi.